C 100/18
LT
Europos Sąjungos oficialusis leidinys
2023 3 16
2.3.
Europos Komisijos duomenimis, moterys sudaro maždaug 52 % visų Europos gyventojų, tačiau jos sudaro 34,4 % savarankiškai dirbančių asmenų ir 30 % pradedančiųjų verslininkų (3).
2.4.
Tik vyrų įsteigtos grupės gauna beveik 92 % viso Europoje investuoto rizikos kapitalo.
Kalbant apie finansavimą, ankstyvuoju etapu moterų vadovaujamoms įmonėms skiriama tik 1 % lėšų, o vėlesniuose etapuose šis rodiklis niekada neviršija 30 %, nors nustatyta, kad moterys steigėjos ir mišrios grupės pasiekia geresnių rezultatų nei jų kolegos vyrai (4) (5) (6) (7).
2.5.
2017 m. kovo mėn. EBPO pranešė, kad visose šalyse, išskyrus Jungtines Amerikos Valstijas, Meksiką, Graikiją ir Indoneziją, moterys rečiau nei vyrai teigia galinčios gauti verslo pradžiai reikalingą finansavimą.
Ši lyčių nelygybė gali būti siejama su mažesne moterų patirtimi, veikla itin konkurencinguose ir mažai augančiuose sektoriuose, taip pat su lyties požiūriu šališku kreditų vertinimo balų skyrimu ir lyčių stereotipais vertinant investicijas.
Moterims taip pat dažnai trukdo mažesnės galimybės naudotis pagrindinėmis finansinėmis paslaugomis (pvz., atsiskaitomosiomis ir taupomosiomis sąskaitomis) (8).
Be to, savarankiškai dirbančios moterys dažniau negu savarankiškai dirbantys vyrai neturi drąsos skolintis.
2.6.
Remiantis Europos Komisijos 2020–2025 m. lyčių lygybės strategija, tik vienas iš dešimties rizikos kapitalo (RK) ir privataus kapitalo įmonių sprendimus priimančių asmenų yra moteris, nors kai kuriuose privačiuose fonduose, kurių veikloje daugiausia dėmesio skiriama lyčių lygybei, 72 % partnerių yra moterys.
Nustatyta, kad vidutiniškai 85 % rizikos kapitalo įmonių pagrindinių partnerių yra vyrai ir tik 15 % – moterys.
Jei moterys yra partnerės, jos paprastai yra mažesnių fondų partnerės.
2.7.
COVID-19 pandemija padidino lyčių ir ekonominę nelygybę.
Kalbant apie socialinius ir ekonominius aspektus, aiškiai skiriasi koronaviruso padarytas poveikis skirtingoms lytims.
COVID-19 pandemija taip pat turėjo įtakos moterų galimybėms gauti finansavimą.
Nors Europos duomenų nėra, Jungtinėse Amerikos Valstijose net padidėjo jau egzistuojanti lyčių nelygybė finansuojant moterų vadovaujamų startuolių rizikos kapitalą (9).
2.8.
Visame pasaulyje vis didėja informuotumas apie investicijas, skiriamas atsižvelgiant į lyčių aspektą.
Tačiau moterims verslininkėms ir steigėjoms skirta Europos investicijų ekosistema vis dar yra susiskaidžiusi ir joje trūksta sisteminio ir strateginio dėmesio lyčių aspektui (10).
Konkrečių lyčių lygybės klausimui skirtų fondų trūksta ir šios iniciatyvos nepadeda pritraukti daugiau moterų verslininkių.
Apie 50 % finansavimo Europos Sąjungoje sudaro mokesčių mokėtojų pinigai.
Bendros pastangos ES lygmeniu sukurti labiau lyčių aspektu grindžiamą ir vienodesnę finansavimo ekosistemą, taip pat pagalba per visą verslo kūrimo procesą gali padėti pasiekti bendrą sutarimą ir padėti įveikti kliūtis siekti pokyčių.
2.9.
Kalbėdami apie investicijas, skiriamas atsižvelgiant į lyčių aspektą, turime suvokti visas sąsajas su kitų rūšių nelygybe, kuri dar labiau veikia galimybes gauti finansavimą, pavyzdžiui, nelygybe, susijusia su negalią turinčiomis moterimis, žemo socialinio ir ekonominio statuso moterimis, jaunomis moterimis, iš migrantų šeimų kilusiomis moterimis, arba sąsajas su seksualine orientacija, rase ir t. t.
(3) (4) (5) (6) (7) (8) (9) (10)
https://www.eib.org/attachments/thematic/why_are_women_entrepreneurs_missing_out_on_funding_en.pdf Eurostatas ir Europos Komisija.
The State of European Tech 2020; Atomico (2020).
Why are women entrepreneurs missing out on funding?
Reflections and considerations – Executive summary (eib.org).
Funding women entrepreneurs: How to empower growth, 2020 m. https://europeanwomeninvc.idcinteractive.net/8/ COSME Programme Call for Proposals Encouraging community building around the issue of women entrepreneurship – Management and running of the WEgate platform.
Women-Led Startups Received Just 2,3 % of VC Funding in 2020 (hbr.org).
UN Women (2021) Investment with a gender lens in Europe.